钦定古今图书集成/明伦汇编/氏族典/第258卷 > 王延之
## 钦定古今图书集成/明伦汇编/氏族典/第258卷 > 王延之

按《南齐书王延之传》：“延之字希季，琅邪临沂人也。祖
裕，宋左光禄、仪同三司。父昇之，都官尚书。延之出继
伯父粲之，举秀才，北中郎法曹行参军。宋明帝为卫
军，延之转为长史，加宣威将军。延之清贫，居宇穿漏，
褚渊往候之，具启明帝，帝即敕材官为启三间斋屋。
出为吴郡太守，罢还，家产无所增益。除吏部尚书，侍”
中，不拜，复为吏部尚书，领骁骑将军。昇明二年，转左
仆射。宋德既衰，太祖辅政，朝野之情，人怀彼此。延之
与尚书令王僧虔中立无所去就，时人为之语曰：“二
王持平，不送不迎。”太祖以此善之。三年，出为江州刺
史。建元二年，进号镇南将军。四年，迁中书令、左仆射，
寻领竟陵王师。永明二年卒，追赠散骑常侍、右光禄
大夫，谥简子。延之家训方严，不妄见子弟，虽节岁问
讯，皆先克日。子伦之见儿子亦然。建武中，至侍中，领
前军将军，卒。